**บทที่ 2**

**วรรณกรรมที่เกี่ยวข้อง**

ในการศึกษาค้นคว้าและทบทวนเอกสารที่เกี่ยวข้องกับการดำเนินงานวิจัยเรื่อง “ปัจจัยที่มีผลต่อระดับการมีส่วนร่วมของชุมชนในการจัดการสิ่งแวดล้อม ด้านทรัพยากรน้ำในเขตพื้นที่เทศบาลตำบลสวนหลวง อำเภออัมพวา จังหวัดสมุทรสงคราม” ผู้วิจัยได้รวบรวมและเรียบเรียงเนื้อหาทางทฤษฎีตลอดจนเอกสารและงานวิจัยต่างๆ ตามหัวข้อต่อไปนี้

1. ระดับการมีส่วนร่วม
2. ปัจจัยที่ส่งผลต่อระดับการมีส่วนร่วม
3. ชุมชน
4. ทรัพยากรน้ำ
5. สภาพทั่วไปของตำบลสวนหลวง
6. งานวิจัยที่เกี่ยวข้อง

**ระดับการมีส่วนร่วม**

ความหมายของการมีส่วนร่วมตามที่นักสังคมศาสตร์ และนักวิชาการอีกหลายท่านที่ได้ให้นิยามคำว่า “การมีส่วนร่วมของประชาชน” ไว้ มีดังนี้

**การมีส่วนร่วม (Participation)** หมายถึงการที่บุคคลกระทำการในเรื่องใดเรื่องหนึ่งหรือในประเด็นที่บุคคลนั้นสนใจ ไม่ว่าเขาจะได้ปฏิบัติการเพื่อแสดงถึงความสนใจอย่างจริงจังหรือไม่ก็ตาม และไม่จำเป็นที่บุคคลนั้นจะต้องเข้าไปเกี่ยวข้องกับกิจกรรมนั้นโดยตรงก็ได้ แต่การมีทัศนคติ ความคิดเห็น ความสนใจ ห่วงใย ก็เพียงพอแล้วที่จะเรียกว่าเป็นการมีส่วนร่วมได้(สถาบันพระปกเกล้า,2557)

**การมีส่วนร่วมของประชาชน** หมายถึง การที่กลุ่มประชาชน หรือขบวนการที่สมาชิกของชุมชนที่กระทำการออกมาในลักษณะของการทำงานร่วมกัน ที่จะแสดงให้เห็นถึงความต้องการร่วม ความสนใจร่วม มีความต้องการที่จะบรรลุถึงเป้าหมายร่วมทางเศรษฐกิจและสังคมหรือการเมือง หรือการดำเนินการร่วมกันเพื่อให้เกิดอิทธิพลต่อรองอำนาจ มติชน ไม่ว่าจะเป็นทางตรงหรือทางอ้อม หรือการดำเนินการเพื่อให้เกิดอิทธิพลต่อรองอำนาจทางการเมือง เศรษฐกิจ การปรับปรุงสถานภาพทางสังคมในกลุ่มชุมชน(สถาบันพระปกเกล้า,2557)

เจมส์ แอล เครยัน (2551) ได้กำหนดความหมายของการมีส่วนร่วมของประชาชนว่า เป็นกระบวนการที่รวบรวมเอาความห่วงกังวล ความต้องการและค่านิยมต่าง ๆ ของสาธารณชนไว้อยู่ในกระบวนการตัดสินใจของรัฐและเอกชน เป็นการสื่อสารสองทาง และเป็นการมีปฏิสัมพันธ์ที่มีเป้าหมายเพื่อการตัดสินใจที่ดีกว่าและที่ได้รับการสนับสนุนจากสาธารณชน

บวรศักดิ์ อุวรรณโณ และ ถวิลวดี บุรีกุล (2548) กล่าวถึง การมีส่วนร่วมในระบอบประชาธิปไตยแบบมีส่วนร่วมว่า หมายถึง การที่อำนาจในการตัดสินใจไม่ควรเป็นของกลุ่มคนจำนวนน้อย แต่อำนาจควรได้รับการจัดสรรในระหว่างประชาชน เพื่อทุก ๆ คนได้มีโอกาสที่จะมีอิทธิพลต่อกิจกรรมส่วนรวม

คนึงนิจ ศรีบัวเอี่ยม (2545) ให้ความหมายการมีส่วนร่วมของประชาชน (Public Participation) หมายถึง การกระจายโอกาสให้ประชาชนมีส่วนร่วมทางการเมือง และการบริหารเกี่ยวกับการตัดสินใจในเรื่องต่าง ๆ ร่วมทั้ง การจัดสรรทรัพยากรของชุมชนและของชาติ ซึ่งจะส่งผลกระทบต่อวิถีชีวิตและความเป็นอยู่ของประชาชน โดยการให้ข้อมูล แสดงความคิดเห็น ให้คำแนะนำปรึกษา ร่วมวางแผน ร่วมปฏิบัติ รวมตลอดจนการควบคุมโดยตรงจากประชาชน

ปัทมา สูบกำปัง (2557) ได้สรุปความหมายของการมีส่วนร่วมของประชาชนไว้ในรายงานการศึกษา เรื่อง การมีส่วนร่วมของประชาชนในกระบวนการนโยบายสาธารณะ ว่าหมายถึง การเปิดโอกาสให้ประชาชนมีสิทธิในกระบวนการนโยบายสาธารณะทั้งในด้านการให้และรับรู้ข้อมูลข่าวสาร การให้ความคิดเห็นหรือข้อเสนอแนะ การร่วมตัดสินใจ ทั้งในขั้นตอนการริเริ่มนโยบาย การจัดทำแผนงาน โครงการหรือกิจกรรมที่อาจมีผลกระทบต่อคุณภาพชีวิตและสิ่งแวดล้อม การวางแผนพัฒนาเศรษฐกิจและสังคม การจัดการสิ่งแวดล้อมและทรัพยากรธรรมชาติ รวมทั้งการปฏิบัติ การติดตาม และประเมินผลตามนโยบายแผนงานโครงการหรือกิจกรรมนั้น

ไมตรี อินทุสิต (2550) กล่าวว่าระดับของการเปิดโอกาสให้ประชาชนมีส่วนร่วม มีตั้งแต่ระดับพื้นฐาน ชั้นเดียว เพียงเป็นการมีส่วนร่วมพื้นๆ จนถึงกับในระดับที่มีส่วนร่วมเต็มตัว ได้แก่ รับรู้ ให้ความเห็น ร่วมคิด ร่วมตัดสินใจ ร่วมทำ ร่วมตรวจสอบ/เป็นเจ้าของ ทั้งนี้จะบ่งชี้ว่าการมีส่วนร่วม เป็นส่วนหนึ่งของการตัดสินใจ นอกจากนี้ยังมีระดับการเปิดโอกาสให้ประชาชนมีส่วนร่วมสูงขึ้น ในทางวิชาการอาจแบ่งเป็น 5 ระดับ ได้แก่ การแบ่งปันข้อมูลข่าวสาร การฟังความคิดเห็น การเกี่ยวข้องเข้าไปมีบทบาท การร่วมมือร่วมแรง การเสริมพลังอำนาจให้ประชาชน

ระดับการมีส่วนร่วมสามารถแบ่งออกได้เป็น 4 ด้านโดยมีรายละเอียดของแต่ละด้านดังต่อไปนี้

1. **ด้านการวางแผน**

 วิโรจน์ สารรัตนะ (2546) กล่าวว่า การวางแผน หมายถึง หน้าที่ทางการบริหารในการกำหนดจุดหมายและการตัดสินเลือกวิธีการที่ดีที่สุดให้บรรลุจุดหมายนั้น

อนันต์ เกตุวงศ์(2541), ประชุม รอดประเสริฐ(2539), และสุรัสวดี ราชกุลชัย(2547) ให้ความหมายของการวางแผนคล้ายคลึงกันดังนี้ การวางแผนเป็นกิจกรรมที่เกี่ยวกับอนาคต ประกอบด้วยหลายขั้นตอน เพื่อเป็นแนวทางสำหรับให้ดำเนินการเป็นไปตามเป้าหมายที่กำหนดไว้ ส่วน สนานจิตร สุคนธทรัพย์ (2534) ได้ให้ความหมายเพิ่มเติมว่า “การวางแผนนอกจากเป็นกระบวนการการกำหนดทางเลือกที่จะดำเนินการในอนาคต เพื่อให้บรรลุวัตถุประสงค์ที่ต้อง โดยวิธีการที่ให้ประโยชน์สูงสุด”

โกวิทย์ พวงงาม (2545) กล่าวว่าการวางแผนพัฒนาโดยประชาชนมีส่วนร่วมในการกำหนดนโยบายและวัตถุประสงค์ของโครงการ กำหนดวิธีการและแนวทางการดำเนินงาน ตลอดจนกำหนดทรัพยากรและแหล่งทรัพยากรที่ใช้

1. **ด้านการปฏิบัติงาน**

[สถาบันพระปกเกล้า](http://www.kpi.ac.th/wiki/index.php?title=ThaiPoliticsGovernment:%E0%B9%80%E0%B8%81%E0%B8%B5%E0%B9%88%E0%B8%A2%E0%B8%A7%E0%B8%81%E0%B8%B1%E0%B8%9A%E0%B9%80%E0%B8%A7%E0%B9%87%E0%B8%9A%E0%B9%84%E0%B8%8B%E0%B8%95%E0%B9%8C&action=edit&redlink=1)(2557) เป็นระดับที่ผู้รับผิดชอบโครงการกับประชาชนร่วมกันดำเนินโครงการ เป็นขั้นการนำโครงการไปปฏิบัติร่วมกันเพื่อให้บรรลุผลตามวัตถุประสงค์ที่วางไว้

 โกวิทย์ พวงงาม(2545) กล่าวว่าการลงทุนและการปฏิบัติงาน แม้ชาวชนบทส่วนใหญ่จะมี ฐานะยากจน แต่ก็มีแรงงานของตนที่สามารถใช้เข้าร่วมได้ การร่วมลงทุนและปฏิบัติงานจะทำให้ชาวชนบทสามารถคิดต้นทุนดำเนินงานได้ด้วยตนเอง ทำให้ได้เรียนรู้การดำเนินกิจกรรมอย่างใกล้ชิด

1. **ด้านการได้รับประโยชน์**

 โกวิทย์ พวงงาม(2545) กล่าวว่าการรับผลประโยชน์จากการพัฒนาเป็นขั้นตอนที่ ประชาชนมีส่วนร่วมในการรับผลประโยชน์ที่พึงได้รับจากการพัฒนาหรือยอมรับผลประโยชน์อันเกิดจากการพัฒนาทั้งด้านวัตถุและจิตใจ

 Cohen & Uphoff(1997) กล่าวว่าด้านการรับประโยชน์ต้องคำนึงและพิจารณาถึงการกระจายผลประโยชน์ภายในกลุ่ม รวมทั้งยอมรับผลที่เกิดขึ้นทั้งทางบวกและทางลบต่อสังคมด้วย

1. **ด้านการติดตามและประเมินผล**

 โกวิทย์ พวงงาม (2545) กล่าวว่าการประเมินผลการพัฒนาเป็นขั้นที่ประชาชนเข้าร่วม ประเมินว่าการพัฒนาที่ได้กระทำไปนั้นสำเร็จดามวัตถุประสงค์เพียงใด

อภิญญา  กังสนารักษ์ (2544) กล่าวว่าการประเมินผลโครงการเพื่อให้รู้ว่าผลจากการดำเนินงานบรรลุวัตถุประสงค์ที่กำหนดไว้หรือไม่ โดยสามารถกำหนดการประเมินผลเป็นระยะต่อเนื่องหรือประเมินผลรวมทั้งโครงการในคราวเดียวก็ได้

Cohen & Uphoff(1997) กล่าวว่าสิ่งสำคัญที่สุดในด้านการประเมินผล คือ ความเห็น ความชอบและความหวังซึ่งจะมีอิทธิพลสามารถแปรเปลี่ยนพฤติกรรมของบุคคลในกลุ่มต่างๆได้

 จากการศึกษาทฤษฎี หลักการและแนวคิดทั้งหมดสรุปได้ว่า การมีส่วนร่วมของชุมชนเกิดจิตใจที่ต้องการเข้าร่วมในกิจกรรมหนึ่งเพื่อให้เกิดผลต่อความต้องการของกลุ่มคนที่สอดคล้องกับวิถีชีวิตทางสังคม ทั้งนี้ในการที่จะให้ชุมชนเข้ามามีส่วนร่วมอย่างแท้จริงนั้น การจัดกิจกรรมการมีส่วนร่วมต้องคำนึงถึงวิถีการดาเนินชีวิตค่านิยม ประเพณี ทัศนคติบุคคล เพื่อให้เกิดความสมัครใจเข้าร่วมกิจกรรม เพราะกลุ่มคนในชุมชนมีความแตกต่างกันในลักษณะส่วนบุคคล ลักษณะทางเศรษฐกิจและการได้รับข้อมูลข่าวสารทั้งการเข้ามามีส่วนร่วมของชุมชน

**ปัจจัยที่มีผลต่อระดับการมีส่วนร่วมของประชาชน**

ได้มีผู้กล่าวถึงปัจจัยที่มีผลต่อการมีส่วนร่วม และปัจจัยที่ส่งเสริมการมีส่วนร่วมของประชาชนไว้ดังต่อไปนี้

ปาริชาติ วลัยเสถียร (2543) ได้กล่าวว่า ปัจจัยที่เสริมสร้างการมีส่วนร่วมของประชาชนในการพัฒนามี 4 ปัจจัย ดังนี้

1. ปัจจัยด้านกลไกของรัฐ โดยรัฐต้อง

1.1 กำหนดนโยบาย

1.2 สนับสนุนกิจกรรม

* 1. การสร้างช่องทางในการเข้ามีส่วนร่วม

1.4 การติดตามประเมินผล

2. ปัจจัยด้านประชาชน โดยประชาชนในชุมชนจะต้อง

2.1 มีความรู้ ความเข้าใจและประสบการณ์

2.2 เป็นฝ่ายตัดสินใจริเริ่มกิจกรรมและรับผลประโยชน์

2.3 เป็นสมาชิกกลุ่มทางสังคมหรือเป็นผู้นำ

2.4 มีการติดต่อประสานงานกับเจ้าหน้าที่ผู้นำท่องเที่ยว

2.5 ได้รับการฝึกอบรม การศึกษา ดูงานและรับข้อมูลข่าวสารต่างๆ อย่างต่อเนื่อง

3. ปัจจัยด้านนักพัฒนา โดยนักพัฒนาต้อง

* 1. ศึกษาชุมชน
	2. มีความรู้ความเข้าใจในเนื้อหาของกระบวนการมีส่วนร่วม

3.3 ค้นหาผู้นำที่มีศักยภาพ

3.4 รวมกลุ่มชาวบ้านเพื่อหาหนทางแก้ไขปัญหา

3.5 เป็นผู้สนับสนุนในทุกๆ ด้าน

* 1. มีความจริงใจและมีความผูกพันกับท้องถิ่น เพื่อให้ประชาชนเชื่อถือศรัทธา

3.7 ดำเนินงานพัฒนาที่มีความเหมาะสมและสอดคล้องกับสภาพท้องถิ่น

4. ปัจจัยจูงใจ

4.1 การได้รับผลประโยชน์จากการได้เข้ามามีส่วนร่วมในกิจกรรมการพัฒนา

4.2 โครงการพัฒนาต้องตอบสนองต่อความต้องการของประชาชน

ไพบูลย์ เจริญทรัพย์ (2534) กล่าวว่าปัจจัยที่มีผลต่อการมีส่วนร่วม ได้แก่

1. นักพัฒนาโดยนักพัฒนาต้องเข้าใจเนื้อหาและกระบวนการมีส่วนร่วมของประชาชน
2. ประชาชนต้องริเริ่มกิจกรรมของตน
3. การสนับสนุนจากภายนอกในด้านต่างๆ

ศุภฤกษ์ โรจนธรรม (2532) ได้กล่าวถึงปัจจัยการมีส่วนร่วมของประชาชนสรุปได้ดังนี้

1. ปัจจัยส่วนบุคคล เช่น รายได้ ระดับการศึกษา สถานภาพส่วนบุคคล

2. ปัจจัยทางสังคม เช่นการได้รับความรู้ การชักชวนจากเจ้าหน้าที่ของรัฐ การชักชวนจากเพื่อนบ้าน ความเชื่อถือต่อผู้นำในหมู่บ้าน ความต้องการความสัมพันธ์ที่ดีกับเพื่อนบ้าน ความต้องการยอมรับนับถือ

ไชย พรหมศรี (2533) ได้กล่าวถึง ปัจจัยการมีส่วนร่วมว่ามีหลายประการพอสรุปได้ดังนี้ คือ ด้านความรู้ความเข้าใจ ด้านการได้รับการสนับสนุนจากผู้นำ ด้านการติดต่อกับเจ้าหน้าที่ ด้านความคาดหวังว่าจะได้รับผลประโยชน์ ด้านโอกาสในการฝึกอบรมและด้านความรู้สึกผูกพัน

 ประยูร ศรีประสาธน์ (2542) ได้นำเสนอปัจจัยของการมีส่วนร่วมว่า ปัจจัยที่ส่งผลต่อการมีส่วนร่วมมีด้วยกัน 3 ปัจจัย คือ

 1. ปัจจัยส่วนบุคคล ได้แก่ อายุ เพศ

 2. ปัจจัยทางสังคมและเศรษฐกิจ ได้แก่ การศึกษา อาชีพ รายได้ และการเป็นสมาชิกกลุ่ม

 3. ปัจจัยด้านการสื่อสาร ได้แก่ การรับข่าวสารจากสื่อมวลชนและสื่อบุคคล

**ชุมชน**

ชุมชนมีความหมายถึง ถิ่นฐานที่อยู่ของกลุ่มคน ถิ่นฐานนี้มีพื้นที่อ้างอิงได้ และ กลุ่มคนนี้มีการอยู่อาศัยร่วมกัน มีการทำกิจกรรม เรียนรู้ ติดต่อสื่อสาร ร่วมมือ และ พึ่งพาอาศัยกัน มีวัฒนธรรมและภูมิปัญญาประจำถิ่น มีจิตวิญญาณและความผูกพันอยู่กับพื้นที่แห่งนั้นอยู่ภายใต้การปกครองเดียวกัน ซึ่งสำนักงานนโยบายและแผนทรัพยากรธรรมชาติและสิ่งแวดล้อม(2547) ได้แบ่งชุมชนออกเป็น 3 ระดับ ดังต่อไปนี้

1. **ชุมชนชนบท**

หมายถึง ถิ่นฐานที่อยู่อาศัยของประชากรจำนวนน้อย ความหนาแน่นของประชากรต่อพื้นที่ต่ำ ประชากรมีความคล้ายคลึงกันในด้านลักษณะอาชีพงานและประกอบอาชีพเกษตรกรรมเป็นหลัก มีวิธีการคิดแบบธรรมเนียมนิยม (traditionalism) มีรูปแบบความสัมพันธ์ทางสังคมเป็นแบบกันเอง (ปฐมภูมิ) สภาพทางธรรมชาติของถิ่นฐานนี้มีการปรับเปลี่ยนแล้วเพียงส่วนน้อย สภาพโดยทั่วไปมีการเปลี่ยนแปลงค่อนข้างช้ากว่าเขตเมือง

1. **ชุมชนเมืองใหญ่**

หมายถึง ถิ่นฐานที่อยู่อาศัยของประชากรจำนวนมาก ความหนาแน่นของประชากรต่อพื้นที่สูง ประชากรมีความหลากหลายในด้านลักษณะอาชีพงานประกอบอาชีพอุตสาหกรรม บริการ และบริหารจัดการเป็นหลัก มีวิธีการคิดแบบตรรกนิยม(rationalism) มีรูปแบบความสัมพันธ์ทางสังคมเป็นแบบทางการ (ทุติยภูมิ)สภาพทางธรรมชาติของถิ่นฐานนี้ถูกปรับเปลี่ยนแล้วเป็นส่วนมาก สภาพโดยทั่วไปมีการเปลี่ยนแปลงค่อนข้างเร็วกว่าเขตชนบท

1. **ชุมชนเมืองเล็ก**

หมายถึง ถิ่นฐานที่อยู่อาศัยของประชากรที่มีลักษณะอยู่ระหว่างชนบทและเมืองใหญ่ดังที่กล่าวไว้ข้างต้น มีความหมายถึง ถิ่นฐานที่อยู่อาศัยของประชากรจำนวนปานกลาง ความหนาแน่นของประชากรต่อพื้นที่ปานกลาง ประชากรมีความผสมผสานในด้านลักษณะ อาชีพงานประกอบทั้งอาชีพเกษตรกรรม อุตสาหกรรม บริการ และบริหารจัดการ มีวิธีการคิดทั้งแบบธรรมเนียมนิยม (traditionalism) และแบบตรรกนิยม (rationalism) ผสมผสานกัน มีรูปแบบความสัมพันธ์ทางสังคมเป็นทั้งแบบกันเอง (ปฐมภูมิ) และแบบทางการ (ทุติยภูมิ) สภาพทาง ธรรมชาติของถิ่นฐานนี้ถูกปรับเปลี่ยนแล้วเป็นส่วนมาก สภาพโดยทั่วไปมีการเปลี่ยนแปลงค่อนข้างเร็วกว่าเขตชนบทแต่ยังช้ากว่าเขตเมืองใหญ่ หรืออีกนัยหนึ่งคือชุมชนชนบทที่เพิ่งจะกลายเป็นเมืองนั่นเอง

**ทรัพยากรน้ำ**

ทรัพยากรน้ำ หมายถึง แหล่งต้นตอของน้ำที่เป็นประโยชน์หรือมีศักยภาพที่จะก่อให้เกิดประโยชน์แก่มนุษย์ ทรัพยากรน้ำมีความสำคัญเนื่องจากน้ำเป็นสิ่งจำเป็นเนื่องจากแก่การดำรงชีวิตของสิ่งมีชีวิตทุกชนิด ได้มีการนำน้ำมาใช้ในด้านเกษตรกรรม อุตสาหกรรม บ้านเรือน นันทนาการและกิจกรรมต่างๆ รวมทั้งด้านสิ่งแวดล้อม น้ำที่มนุษย์นำมาใช้ในกิจกรรมต่างๆ ดังกล่าวนั้นจะเป็นน้ำจืด แต่น้ำจืดในโลกเรามีเพียงร้อยละ 2.5 เท่านั้น และปริมาณ 2 ใน 3 ของน้ำจืดจำนวนนี้เป็นน้ำแข็งในรูปของ[ธารน้ำแข็ง](http://th.wikipedia.org/wiki/%E0%B8%98%E0%B8%B2%E0%B8%A3%E0%B8%99%E0%B9%89%E0%B8%B3%E0%B9%81%E0%B8%82%E0%B9%87%E0%B8%87)และน้ำแข็งที่จับตัวกันอยู่ที่[ขั้วโลก](http://th.wikipedia.org/wiki/%E0%B8%82%E0%B8%B1%E0%B9%89%E0%B8%A7%E0%B9%82%E0%B8%A5%E0%B8%81)ทั้งสองขั้ว ปัจจุบันความต้องการน้ำมีมากกว่าน้ำจืดที่มีอยู่ในหลายส่วนของโลก และในอีกหลายพื้นที่ในโลกกำลังจะประสบปัญหาความไม่สมดุลของอุปสงค์และอุปทานของน้ำในอนาคตอันไม่ไกลนัก กรอบปฏิบัติเพื่อการจัดสรรทรัพยากรน้ำให้แก่ผู้ใช้น้ำ (ในพื้นที่ที่มีกรอบปฏิบัติแล้ว) เรียกว่า "สิทธิการใช้น้ำ" (Water rights) (วิกิพีเดีย สารานุกรมเสรี,2557)

น้ำเป็นปัจจัยสำคัญในการดำรงชีวิตของมนุษย์ และเป็นองค์ประกอบที่สำคัญของสิ่งมีชีวิตทั้งหลาย น้ำเป็นแหล่งกำเนิดของพืชและสัตว์น้ำ น้ำทำให้เกิดความอุดมสมบูรณ์แก่สิ่งมีชีวิตทั้งมวล เราใช้น้ำเพื่อประโยชน์ในด้านต่างๆทั้งในด้านการอุปโภคบริโภค ในด้านเกษตรกรรมและอุตสาหกรรม ความต้องการใช้น้ำในกิจกรรมต่างๆ ย่อมแตกต่างกันออกไป ทั้งในแง่ปริมาณและคุณภาพ น้ำที่มนุษย์ใช้ดื่มกิน ต้องบริสุทธิ์ สะอาด ปราศจากเชื้อโรคและสารพิษเจือปน คุณสมบัติของน้ำที่ใช้ในการเกษตรย่อมแตกต่างกันไปตามประเภทของพืชและสัตว์ และน้ำที่ใช้ในการอุตสาหกรรมย่อมแตกต่างกันออกไป แล้วแต่ประเภทของกิจกรรม ปริมาณการใช้น้ำในแต่ละช่วงเวลาในแต่ละพื้นที่ ก็มีความแตกต่างกันไป ขึ้นอยู่กับความจำเป็นของผู้ใช้และความอุดมสมบูรณ์ของน้ำ

น้ำที่จะเป็นประโยชน์โดยตรงสำหรับมนุษย์มากที่สุดคือน้ำจืด เนื่องจากน้ำเป็นทรัพยากรที่เกิดทดแทนได้เองโดยธรรมชาติ จึงดูเหมือนว่าทรัพยากรน้ำน่าจะไม่มีวันขาดแคลนหรือไม่เพียงพอแก่ความต้องการของมนุษย์ แต่โดยข้อเท็จจริง ในบางพื้นที่หรือบางช่วงเวลาก็มีปัญหาการขาดแคลนน้ำ นอกจากนั้นในบางพื้นที่หรือในบางช่วงเวลา อาจเกิดปัญหาปริมาณน้ำมากเกินไปหรือน้ำท่วมได้ โดยมีระดับความรุนแรงแตกต่างกันไปตามลักษณะของพื้นที่ปริมาณน้ำฝนที่ได้รับ และปัจจัยอื่นๆ ที่เกี่ยวข้อง (มหาวิทยาลัยราชภัฏเทพสตรี,2555)

ทรัพยากรน้ำมีความสำคัญและมีคุณค่าต่อสิ่งมีชีวิตบนโลก มนุษย์ใช้ประโยชน์จากแหล่งน้ำผิวดินเป็นส่วนใหญ่ ซึงมีร้อยละ 0.01 เท่านั้น น้ำเป็นทรัพยากรธรรมชาติสำหรับพัฒนาเศรษฐกิจและสังคม เช่น เพื่อการชลระทาน การเกษตรกรรม การประมง การสาธารณูปโภคและการอุตสาหกรรม เป็นต้น (สุธีลา ตุลยเสถียร,2544)

1. **ความหมายและขอบเขตของการจัดการคุณภาพน้ำ**

ความหมายของการจัดการคุณภาพน้ำ(Water Quality Management) คือกิจกรรมใด ๆ ก็ตามที่ทำให้ได้มาซึ่งทรัพยากรน้ำ เพื่อแจกจ่ายใช้ประโยชน์ ควบคุมให้เกิดประโยชน์ ปรับปรุง ขจัด หรือทิ้งไปโดยทั่วไปแล้วกิจกรรมในการจัดทรัพยากรน้ำ มี 3 ลักษณะใหญ่ ๆ คือ (วนิดา ชูอักษร,2554)

1.1 จัดสรรและแจกจ่ายน้ำที่มีอยู่ให้แก่ผู้ที่ต้องการใช้ อย่างถ้วนหน้า โดยยึดหลักความเหมาะสมด้านเศรษฐกิจ และกำหนดกฎเกณฑ์ด้านกฎหมาย

1.2 หาวิธีการใช้ประโยชน์จากน้ำที่มีอยู่ให้มีประสิทธิภาพให้มากขึ้น

1.3 กิจกรรมที่เกี่ยวข้องกับการเปลี่ยนแปลงผลผลิตน้ำที่ได้ ทั้งในด้านปริมาณ เวลา คุณภาพ และท้องที่ ที่ต้องการ

**2. ความสำคัญของน้ำในการดำรงชีวิต**

น้ำเป็นทรัพยากรที่มีความสำคัญต่อชีวิตคน พืช และสัตว์มากที่สุดแต่ก็มีค่าน้อยที่สุดเมื่อเปรียบเทียบกับทรัพยากรธรรมชาติอื่นๆ น้ำเป็นปัจจัยสำคัญในการดำรงชีวิตของมนุษย์และเป็นองค์ประกอบที่สำคัญของสิ่งมีชีวิตทั้งหลาย(ทรัพยากรธรรมชาติและการอนุรักษ์,2554)

2.1 น้ำและการดำรงชีวิต

น้ำเป็นสิ่งสำคัญและจำเป็นอย่างมาก ในการดำรงชีวิตของสิ่งมีชีวิตทั้งหลายโดยเฉพาะการดำรงชีวิตของมนุษย์เรานั้น นอกจากจะใช้น้ำเพื่อการดื่มการบริโภคแล้ว ยังต้องใช้น้ำเพื่อกิจกรรมต่าง ๆ อีกหลายอย่าง เช่น การกสิกรรม อุตสาหกรรม พลังงาน การขนส่ง การคมนาคม ฯลฯ ดังนั้น น้ำจึงเป็นแหล่งทรัพยากรธรรมชาติที่สำคัญที่ส่งผลกระทบโดยตรงต่อชีวิตความเป็นอยู่ และความเจริญของชุมชน ตัวอย่างที่เห็นได้ค่อนข้างชัดเจนคือ ท้องถิ่นที่มีความเจริญมักจะตั้งอยู่ในบริเวณที่มีแหล่งน้ำสมบูรณ์ หรือมีแม่น้ำลำธารไหลผ่าน และท้องถิ่นที่ขาดแคลนน้ำ หรือ กันดารน้ำ มักจะมีความเจริญที่ด้อยกว่า ลักษณะดังกล่าวมีปรากฏให้เห็น ได้ในทวีปต่าง ๆ ของโลก ซึ่งประเทศที่มั่งคั่งสมบูรณ์ และมีความเจริญก้าวหน้าดีกว่ามักมีแต่น้ำอยู่อย่างอุดมสมบูรณ์ความเป็นจริงดังกล่าวจะปรากฎให้เห็นอย่างชัดเจน แม้แต่พื้นที่เล็กลงมา ขนาดชุมชนหรือหมู่บ้านต่าง ๆ ในประเทศไทยก็ตาม แหล่งน้ำจะถือเป็นองค์ประกอบสำคัญมากอย่างหนึ่ง สำหรับใช้ประกอบการเลือกพื้นที่ โดยจะเลือกตั้งชุมชนแห่งใหม่ขึ้นพื้นที่ที่มีแหล่งน้ำเหมาะสมและไม่ขาดแคลน

 2.2 ประโยชน์ของน้ำ

2.2.1 การชลประทาน มนุษย์ได้นำเอาน้ำจืดมาใช้หลายทาง เช่น การใช้น้ำเพื่อการชลประทานนับว่ามีความสำคัญมากอย่างหนึ่ง การสร้างเขื่อนต่าง ๆ ในประเทศไทย จุดประสงค์ส่วนใหญ่ก็เพื่อจัดหาน้ำมาใช้ในกิจการชลประทาน แม้ว่าจุดมุ่งหมายสำคัญของบางเขื่อนที่สร้างขึ้นเพื่อผลิตพลังงานไฟฟ้าก็ตาม แต่ผลประโยชน์ที่ได้รับร่วมกันก็คือ การนำน้ำมาใช้เพื่อการชลประทาน

2.2.2 การใช้น้ำเพื่อการอุตสาหกรรม ปริมาณของน้ำที่นำมาใช้ในการอุตสาหกรรมจะน้อยกว่าน้ำที่นำมาใช้เพื่อการชลประทาน โรงงานอุตสาหกรรมเป็นจำนวนมากต้องการนำน้ำมาใช้ เช่น โรงงานอุตสาหกรรมผลิตกระดาษ ถลุงเหล็ก น้ำอัดลม เป็นต้น น้ำที่ใช้ในโรงงานอุตสาหกรรมแล้วไม่เหมาะที่จะนำไปใช้ทางด้านอื่น น้ำที่นำมาใช้ในโรงงานอุตสาหกรรมส่วนใหญ่จะช่วยในการระบายความร้อน เช่น โรงงานอุตสาหกรรมเหล็กและเหล็กกล้า เป็นต้น ช่วยในการซักล้าง เช่น โรงงานอุตสาหกรรมสิ่งทอต่าง ๆ และโรงงานทำกระดาษ เป็นต้น

2.2.3 การใช้น้ำในบ้าน แม้ว่าน้ำที่นำมาใช้ในบ้านจะมีปริมาณไม่มากนัก เมื่อเปรียบเทียบกับปริมาณของน้ำที่ใช้เพื่อการอุตสาหกรรมและการชลประทาน แต่น้ำที่นำมาใช้ในบ้านจะต้องมีความบริสุทธิ์ แหล่งน้ำที่จะใช้ต้องอยู่ห่างไกลชุมชน น้ำที่จะใช้ในบ้านจะต้องเป็นน้ำอ่อน ปราศจากเชื้อโรคและสัตว์เล็ก ๆ ที่อยู่ในน้ำ รสดี และใสสะอาด น้ำที่นำมาใช้ไม่ว่าจะมาจากน้ำผิวดิน หรือน้ำใต้ดินจะต้องนำมาผ่านกรรมวิธีทำให้สะอาดเสียก่อน

2.2.4 การใช้น้ำเพื่อพลังงานไฟฟ้า มนุษย์ได้รู้จักใช้พลังงานน้ำในการโม่หิน กะเทาะเปลือกเมล็ดพืช แต่ต่อมาในช่วงระยะหลัง ๆ นี้ ได้มีการผลิตกังหันน้ำ (Turbine) ขึ้น โดยการนำไปติดตั้งในบริเวณที่มีน้ำไหลแรงพอที่จะหมุนลูกล้อที่เป็นกังหันน้ำนี้ได้ ดังนั้น แหล่งที่เป็นที่ตั้งโรงงานผลิตพลังงานไฟฟ้าจากกระแสน้ำ จึงจะปรากฏอยู่ตามภูเขาที่มีหุบเขาแคบ ๆ ตัวอย่างเช่น เขื่อนภูมิพลที่สร้างกั้นแม่น้ำปิง ที่อำเภอสามเงา จังหวัดตาก ตรงที่ตั้งเขื่อนจะเป็นช่วงที่ลำน้ำปิงตัดผ่านภูเขาที่แคบจึงเหมาะที่จะใช้เป็นที่สร้างเขื่อน

2.2.5 การใช้น้ำในการคมนาคมขนส่ง ในสภาพปัจจุบันนั้น แม้ว่าการขนส่งทางน้ำจะลดความสำคัญลงไปบ้าง แต่อย่างไรก็ตาม การขนส่งทางน้ำก็ยังคงทำกันอยู่ ทั้งนี้ ก็เพราะการขนส่งทางน้ำจะเป็นการขนส่งที่ถูกที่สุดในจำพวกการขนส่งด้วยกัน จากการสำรวจข้อมูลการขนส่งทางน้ำของลุ่มน้ำภาคกลางของสำนักงานสถิติแห่งชาติที่จัดทำขึ้นครั้งแรก ในช่วงปี พ.ศ. 2506 – 2507 ปรากฏว่าเรื่อที่เดินติดต่อระหว่างกรุงเทพฯ กับเมืองใกล้เคืองที่อยู่รอบ ๆ มีประมาณ 790,000 เที่ยว ส่วนเรือที่เดินตามลำน้ำที่ไม่มีต้นทางหรือปลายทางที่กรุงเทพฯ มีเพียง 53,000 เที่ยว

2.2.6 น้ำเป็นที่อยู่อาศัยของสัตว์น้ำ นับว่าเป็นประโยชน์ได้จากน้ำที่มนุษย์นำมาใช้ในทางอ้อม แต่อย่างไรก็ตาม สัตว์น้ำนับว่าเป็นแหล่งอาหารโปรตีนที่สำคัญของมนุษย์ ดังจะเห็นว่า ประเทศต่าง ๆ พยายามขยายฝั่งน่านน้ำของตนจาก 12 ไมล์ ให้กว้างออกไปเป็น 200 ไมล์ ทั้งนี้ก็เพื่อจะทำการสงวนรักษาสัตว์น้ำที่อยู่ในน่านน้ำของตนไว้เป็นอาหารในช่วงที่มีความต้องการหรือจำเป็น

2.2.7 ใช้ประโยชน์ทางด้านนันทนาการ ประโยชน์จากน้ำในกรณีนี้นับว่ามีความสำคัญมากเช่นเดียวกัน และกำลังจะเพิ่มความสำคัญมากยิ่งขึ้น ทั้งนี้เนื่องจากประชากรของโลกมีจำนวนเพิ่มขึ้นตามเมืองใหญ่ ๆ มีสภาพแออัด สภาพสิ่งแวดล้อมต่าง ๆ เป็นพิษ แหล่งน้ำตามธรรมชาติที่ไหลผ่านเมืองใหญ่ ๆ จะเกิดการเน่าเสีย สภาพของน้ำดังกล่าวตามเมืองจึงไม่เหมาะที่จะนำมาใช้ทางด้านนันทนาการ

**3. การจัดการคุณภาพน้ำ**

มีขอบเขต ดังนี้

3.1 การจัดหาน้ำสะอาดปลอดภัยต่อการบริโภค รวมถึงการวางแผน การออกแบบ การจัดการและการเฝ้าระวัง ความสะอาดสำหรับการผลิต และจ่ายน้ำให้แก่ชุมชน รวมถึงประโยชน์ ในการใช้น้ำจากแหล่งน้ำในด้านอื่น ๆ ด้วย

3.2 การรวบรวม การบำบัด และกำจัดน้ำเสีย รวมถึงการกำจัดโรคที่เกิดจากน้ำเสีย เป็นสื่อการควบคุมคุณภาพน้ำผิวดิน (รวมถึงน้ำทะเล) และน้ำใต้ดิน

**สภาพทั่วไปของตำบลสวนหลวง**

1. **ลักษณะที่ที่ตั้ง**

เทศบาลตำบลสวนหลวง ตั้งอยู่ หมู่ที่ 15 ห่างจากอำเภออัมพวา 3 กิโลเมตร อยู่ห่างจากจังหวัดสมุทรสงคราม ประมาณ 8 กิโลเมตร ใช้ระยะทางในการเดินทางด้วยรถยนต์จากที่ทำการเทศบาลตำบลสวนหลวงถึงจังหวัดสมุทรสงครามประมาณ 15 นาที มีเนื้อที่ประมาณ 6.5 ตารางกิโลเมตร หรือประมาณ 4,026.5 ไร่

ภาพที่ 1 แผนที่ขอบเขตการปกครองเทศบาลตำบลสวนหลวง

ที่มา : กรมพัฒนาที่ดิน กระทรวงเกษตรและสหกรณ์(2557)

1. **อาณาเขต**

ทิศเหนือ ติดต่อกับ ตำบลบางแค และตำบลแควอ้อม

ทิศใต้ ติดต่อกับ ตำบลบางนางลี่

ทิศตะวันออก ติดต่อกับ แม่น้ำแม่กลอง

ทิศตะวันตก ติดต่อกับ ตำบลปลายโพงพาง และตำบลบางขันแตก

1. **ลักษณะภูมิประเทศ**

ตำบลสวนหลวง เป็นพื้นที่ราบลุ่ม มีแม่น้ำลำคลองกระจายทั่วพื้นที่ทำให้เหมาะแก่การเกษตร เนื่องจากมีความชุ่มชื้นอยู่เสมอ ได้รับอิทธิพลจากลมมรสุมตะวันตกเฉียงใต้จากอ่าวไทยและทะเลจีนใต้ อากาศเย็นสบายดี ฤดูหนาวไม่หนาว ในฤดูร้อนก็ร้อนเป็นปกติธรรมดา

1. **การปกครอง**

 ตำบลสวนหลวงได้รับการจัดตั้งให้เป็นเทศบาลตำบลสวนหลวง มีหมู่บ้านทั้งหมด 15 หมู่บ้าน คือ

ตารางที่ 2 แสดงจำนวนครัวเรือนของแต่ละหมูบ้าน

|  |  |
| --- | --- |
| หมู่บ้าน | จำนวนครัวเรือน |
| หมู่ที่ 1 บ้านแหลมสวนหลวง 1  | 94 |
| หมู่ที่ 2 บ้านแหลมสวนหลวง | 76 |
| หมู่ที่ 3 บ้านโรงหม้อ | 118 |
| หมู่ที่ 4 บ้านเตาปูน | 55 |
| หมู่ที่ 5 บ้านคลองชุมปุก | 78 |
| หมู่ที่ 6 บ้านปากคลองสวนหลวง | 77 |
| หมู่ที่ 7 บ้านคลองโพงพางล่าง | 69 |
| หมู่ที่ 8 บ้านวัดท้องคุ้ง 1  | 173 |
| หมู่ที่ 9 บ้านคลองชมพู่ | 76 |
| หมู่ที่ 10 บ้านวัดท้องคุ้ง 2  | 122 |
| หมู่ที่ 11 บ้านคลองประชาชมชื่น 1  | 53 |
| หมู่ที่ 12 บ้านคลองประชาชมชื่น 2  | 104 |
| หมู่ที่ 13 บ้านคุ้งจำปี | 155 |
| หมู่ที่ 14 บ้านวัดวรภูมิ | 132 |
| หมู่ที่ 15 บ้านสามแยกคลองบางลี่ | 137 |
| รวม | 1,519 |

ที่มา : เทศบาลตำบลสวนหลวง อำเภออัมพวา จังหวัดสมุทรสงคราม(2557)

 ในแต่ละหมู่บ้านจะมีผู้ใหญ่บ้านและสมาชิกสภาเป็นเทศบาลตำบลสวนหลวง กลไกการปกคลองและการพัฒนาคุณภาพชีวิตประชาชนซึ่งแต่ละหมู่บ้านในตำบลสวนหลวงนี้ทุกหมู่บ้านจะมีถนนลาดยางและคูคลอง เชื่อมโยงถึงกันทั้งหมด ทำให้การสัญจรไปมาหาสู่กันของประชาชนในตำบลสวนหลวงและตำบลใกล้เคียงรวมทั้งนักท่องเที่ยวเป็นไปด้วยความสะดวกและรวดเร็**ว**

1. **สภาพเศรษฐกิจและสังคม**

 จากข้อมูลตามหลักทะเบียนราษฎร ณ เมษายน 2557 เทศบาลตำบลสวนหลวงมีประชากรทั้งหมด 5,379 คน จาก 1,519 หลังคาเรือน ซึ่งอาศัยกระจายอยู่ใน 15 หมู่บ้าน ของตำบลสวนหลวง ผู้วิจัยจึงกำหนดให้ประชากรทั้ง 5,379 คนจาก 1,519 ครัวเรือน ประชากรส่วนมากประกอบอาชีพเกษตรกรรม ทำสวนผลไม้ เช่น สวนมะพร้าว ลิ้นจี่ ส้มโอ และมีอุตสาหกรรมในครัวเรือน เช่น ทำน้ำตาลปี๊บ รองลงมาประชากรประกอบอาชีพรับจ้างทั่วไปตามโรงงานต่างๆ ที่มีอยู่ทั้งในเขตพื้นที่จังหวัดสมุทรสงครามและจังหวัดใกล้เคียง ทั้งนี้มีประชากรจำนวนไม่มากนักที่ประกอบอาชีพรับราชการและค้าขายทำธุรกิจส่วนตัว โดยในเขตพื้นที่ตำบลสวนหลวง มีร้านค้าต่างๆ 39 แห่ง ปั๊มน้ำมันขนาดเล็ก 5 แห่ง ทำให้เทศบาลตำบลสวนหลวงมีรายได้จากภาษีอากร ค่าธรรมเนียมใบอนุญาต และค่าสาธารณูปโภคต่างๆปีละประมาณ 10 ล้านบาท ในด้านสังคมและการศึกษาในเขตพื้นที่สวนหลวงมีศูนย์พัฒนาเด็กเล็ก 1 แห่ง สถานีอนามัย 2 แห่ง สำนักงานสาธารณสุขอำเภอ 1 แห่ง สถานศึกษา 3 แห่ง และวัด 6 แห่ง โดยประชาชนทั้งหมดนับถือศาสนาพุทธและมีการร่วมกลุ่มของประชาชนต่างๆ เช่น กลุ่มลูกเสือชาวบ้าน กลุ่มอาสาสมัครป้องกันภัยพลเรือน กลุ่ม อสม. กลุ่มออมทรัพย์เพื่อผลผลิต กลุ่มสตรีสวนหลวง เป็นต้น (พัชพร ศรีสงวนและทัศนีย์ พลกล้า, 2555)

1. **แหล่งน้ำ**

แหล่งน้ำเพื่อการเกษตร ตำบลสวนหลวง มีแม่น้ำแม่กลอง คลองและคลองลำประโดงสาธารณะลำคลอง 6 แห่ง ได้แก่ คลองโพงพางบน, คลองประชาชมชื่น, คลองบางลี่, คลองโพงพางล่าง, คลองเป้ง, คลองบางแค

**งานวิจัยที่เกี่ยวข้อง**

อภิชาติ เกรียงไกร(2543) ได้ทำการศึกษาเรื่องการมีส่วนร่วมของประชาชนในการจัดการทรัพยากรน้ำ กรณีพื้นที่ลุ่มน้ำลำตะคอง จังหวัดนครราชสีมา ผลการศึกษาพบว่า ประชาชนในพื้นที่ลุ่มน้ำลำตะคองเคยมีส่วนร่วมในการจัดการทรัพยากรน้ำค่อนข้างน้อยหรือน้อยมาก ทั้งบทบาทในการนำเสนอปัญหา แจ้งหรทอเข้าร่วมประชุมเพื่อค้นหาสาเหตุ บทบาทในการร่วมวางแผนดำเนินงาน บทบาทในการออกค่าใช้จ่าย บทบาทในการออกแรงหรือเข้าร่วมแก้ไขปัญหา และบทบาทในการร่วมติดตามหรือประเมินผล การเข้าร่วมกิจกรรมต่างๆนั้นมักมีแรงจูงใจจากการชักนำหรือริเริ่มจากหน่วยงานราชการต่างๆ ทั้งนี้เพราะประชาชนคิดว่าหน้าที่ในการจัดการเป็นเรื่องของหน่วยงานราชการเท่านั้น ประชาชนไม่ควรยุ่งเกี่ยวแต่หากหน่วยงานราชการใดๆ มาชักชวนหรือขอร้องก็พร้อมที่จะเข้าร่วมมือด้วยส่วนใหญ่แล้วยังไม่มีโครงการความร่วมมือดังกล่าวอย่างเป็นระบบและจริงจังจะมีแต่โครงการระยะสั้นในรูปแบบง่ายๆ ตามนโยบายเฉพาะหน้า บทบาทของประชาชนยังไม่ได้รับการส่งเสริมอย่างจริงจังในขณะที่หน่วยงานราชการระดับล่าง องค์กรปกครองท้องถิ่นต่างๆ ประชาชนในพื้นที่ลุ่มน้ำและองค์กรพัฒนาเอกชนมีบทบาทมากขึ้น และได้พยายามที่จะผสานบทบาทของทุกภาคส่วนที่เกี่ยวข้องกับทรัพยากรลุ่มน้ำลำตะคองนี้ เพื่อร่วมกันบริหารจัดการแต่ยังไม่ประสบความสำเร็จเพราะการกำหนดบทบาทที่ชัดเจนของแต่ละภาคส่วนนั้นยังไม่ได้เริ่มแต่อย่างใด โอกาสต่างๆยังเป็นเพียงข้อบัญญัติในนโยบายและกฎหมายเท่านั้น

วัลยา โพนสุวรรณ (2549) ได้ทำการศึกษาเรื่องปจจัยที่มีผลตอการมีสวนร่วมของประชาชนในการบริหารจัดการทรัพยากรน้ำลุ่มน้ำบางปะกง – ปราจีนบุรี การวิจัยนี้มีวัตถุประสงค์เพื่อศึกษาการมีส่วนร่วมของประชาชนในการบริหารจัดการทรัพยากรน้ำลุ่มแม่น้ำบางปะกง – ปราจีนบุรี รวมถึงศึกษาปัจจัยส่วนบุคคลต่างๆ ที่ส่งผลต่อการมีส่วนร่วมของประชาชนในการบริหารจัดการลุ่มน้ำดังกล่าว โดยเก็บข้อมูลจากกล่มตัวอย่างที่จัดทำแผนร่วมการบริหารจัดการลุ่มน้ำระหว่างปี พ.ศ.2546 – 2547 จำนวน 228 คน วิเคราะห์ข้อมูลทางสถิติด้วยวิธี T-test และการวิเคราะห์ความแปรปรวน (Analysis of variance) และเปรียบเทียบความแตกต่างของค่าเฉลี่ยด้วยวิธี Duncan’s Multiple Range Test ที่ระดับความเชื่อมั่น 95% ผลวิจัยพบว่า การมีส่วนร่วมของประชาชนในการบริหารจัดการทรัพยากรน้ำโดยรวมอยู่ในระดับปานกลาง การมีส่วนร่วมของประชาชนในขั้นตอนการค้นหาปัญหาและสาเหตุของปัญหาพบว่ามีส่วนร่วมอยู่ในระดับสูง สำหรับในขั้นตอนการวางแผนเพื่อแก้ปัญหา ขั้นตอนการปฏิบัติงานให้เป็นไปตามแผน และขั้นตอนการติดตามประเมินผลพบวาประชาชนมีส่วนร่วมอยู่ในระดับปานกลาง สำหรับปัจจัยส่วนบุคคลต่างๆ เช่น ความแตกต่างกันในเรื่องเพศ อายุ การศึกษา อาชีพ สถานภาพทางสังคม รายได้ และระยะห่างจากลำน้ำพบว่ามีผลต่อการมีส่วนร่วมในการบริหารจัดการทรัพยากรน้ำแตกต่างกันอย่างมีนัยสำคัญทางสถิติที่ระดับความเชื่อมั่น 95% ในขณะที่จำนวนสมาชิกในครัวเรือนและการมีกิจกรรมใช้น้ำที่แตกต่างกันพบว่าไม่มีผลต่อการมีส่วนร่วมในการบริหารจัดการทรัพยากรน้ำแตกต่างกันทางสถิติ

เอกณรงค์ ขวดแก้ว(2550) ได้ศึกษาการมีส่วนร่วมของชุมชนในการจัดการสิ่งแวดล้อมบ้านสันทรายพัฒนา จังหวัดเชียงใหม่ ผลการศึกษาพบว่าปัญหาสิ่งแวดล้อมของหมู่บ้านสันทรายพัฒนาได้แก่ ปัญหาขยะที่เกิดจากการอุปโภค บริโภคและการประกอบอาชีพ ปัญหาน้ำท่วมที่เกิดจากการเปลี่ยนแปลงการใช้ที่ดิน ดังนั้นชาวบ้านพร้อมด้วยแกนนำคนสำคัญของหมู่บ้านก็พยายามที่จะร่วมแรงร่วมใจกันช่วยแก้ปัญหาสิ่งแวดล้อมของหมู่บ้าน โดยมีขั้นตอนของการมีส่วนร่วมที่ประกอบด้วย การมีส่วนร่วมตัดสินใจ การมีส่วนร่วมปฏิบัติและการมีส่วนร่วมประเมินผล ซึ่งในทุกขั้นตอนนั้นเป็นการประสานงานระหว่างชาวบ้าน แกนนำ และกลุ่มทางสังคมในหมู่บ้าน ส่วนลักษณะการเข้าร่วมนั้นพบว่า กิจกรรมในการจัดการสิ่งแวดล้อมเป็นการทำกันในระดับหมู่บ้านเพราะต้องการทำให้หมู่บ้านดูสะอาด ร่มรื่น เรียบร้อย มีความเป็นอยู่ดีขึ้น และมีความสามัคคี ปรองดองกันในหมู่บ้าน สำหรับปัจจัยที่เกี่ยวกับการมีส่วนร่วมพบว่า เพศ อายุ การเป็นสมาชิกกลุ่ม แกนนำที่เข้มแข็งมีความสามารถ และความช่วยเหลือจากองค์กรภายนอกล้วนมีบทบาทสำคัญที่ทำให้เกิดการมีส่วนร่วมในกิจกรรมการจัดการสิ่งแวดล้อมของหมู่บ้าน

ณัฐพงศ์ ขจรนาม (2550) ได้ศึกษาความคิดเห็นของประชาชนต่อการจัดการน้ำเสียชุมชนของเทศบาลน้ำโสม อำเภอน้ำโสม จังหวัดอุดรธานี กลุ่มตัวอย่างคือ ประชาชนในเขตพื้นที่เทศบาลตำบลน้ำโสมจำนวน 469 คน โดยใช้แบบสอบถามเป็นเครื่องมือในการเก็บรวบรวมข้อมูลพบว่า ความคิดเห็นของประชาชนต่อการจัดการน้ำเสียและการให้ความร่วมมือในการป้องกันน้ำเสียชุมชนและการมีส่วนร่วมในการสำรวจปัญหาน้ำเน่าเสียในชุมชนอยู่ในระดับปานกลางส่วนด้านความคิดเห็นต่อการให้ความร่วมมือในการซื้อหรือติดตั้งเครื่องดักไขมันน้ำเสียในชุมชนอยู่ในระดับน้อย ดังนั้นจึงได้เสนอโครงการเพื่อแก้ปัญหาโดยให้เทศบาลวางแผนและตั้งคณะกรรมการรณรงค์ให้ประชาชนตระหนักและร่วมกันจัดการน้ำเสียและให้เทศบาลติดตั้งถังดักไขมัน (grease trap) ในร้านอาหาร วัดและโรงเรียน เพื่อให้ประชาชนได้เห็นถึงประโยชน์อย่างจริงจังและรณรงค์อย่างต่อเนื่องเพื่อให้ประชาชนติดตั้งบ่อดักไขมัน

จันทิรา วงศ์วินิจศร และคณะ (2550) การมีส่วนร่วมในการจัดการทรัพยากรน้ำขององค์กรการบริหารส่วนตำบลและชุมชน ตำบลผาจุก อำเภอเมือง จังหวัดอุตรดิตถ์ กลุ่มตัวอย่างที่เป็นประชาชนมีส่วนร่วมในการคิดและตัดสินใจอยู่ในระดับน้อย, การมีส่วนร่วมในการวางแผน อยู่ในระดับไม่มีส่วนร่วม, การมีส่วนร่วมในการดำเนินการ อยู่ในระดับน้อย, การมีส่วนร่วมในการรับผลประโยชน์ อยู่ในระดับมาก, การมีส่วนร่วมในการติดตามประเมินผล อยู่ในระดับไม่มีส่วนร่วม, กลุ่มตัวอย่างนี้เป็นสมาชิกองค์การบริหารส่วนตำบล มีส่วนร่วมในการคิดและตัดสินใจ, การมีส่วนร่วมในการวางแผน, การมีส่วนร่วมในการดำเนินการ, การมีส่วนร่วมในการรับผลประโยชน์, การมีส่วนร่วมในการติดตามผล อยู่ในระดับปานกลาง ปัญหาการมีส่วนร่วมในการดำเนินกิจกรรมต่างๆ พบว่า ประชาชนไม่ได้นำเสนอโครงการด้วยตนเองส่วนใหญ่จะเป็นกิจกรรมหรือโครงการที่ได้รับนโยบายจากรัฐ ในด้านการางแผนมีความขัดแย้งระหว่างผู้ใช้น้ำ ด้านการดำเนินงานเกิดปัญหาการไม่ชำระค่าน้ำ ด้านการรับผลประโยชน์การจัดสรรผลประโยชน์ไม่เป็นธรรม ด้านการติดตามประเมินผลยังขาดการประชาสัมพันธ์และขาดจิตสำนึกในการเข้าร่วมกิจกรรม

กานตพันธุ์ พิศาลสุขสกุล(2551) ศึกษาเรื่องการมีส่วนร่วมในการจัดการน้ำเสียของข้าราชการในเทศบาลนครของประเทศไทย เพื่อศึกษาผลของการปฏิบัตินโยบายการจัดการน้ำเสีย ซึ่งผู้วิจัยได้ใช้ระดับของการมีส่วนร่วมของข้าราชการในการดำเนินงานที่เกี่ยวข้องกับการจัดการน้ำเสียเป็นตัวชี้วัดพฤติกรรมระดับบุคคลของข้าราชการในเทศบาลนคร เพื่อจะเชื่อมโยงให้เห็นถึงระดับความสำเร็จของการนำนโยบายไปปฏิบัติในปัจจุบัน ภายใต้อิทธิพลจากตัวแปรอิสระในการศึกษา 8 ตัวแปร ได้แก่ 1) ความชัดเจนของนโยบาย 2) ความสอดคล้องกับนโยบายการพัฒนาอื่นๆ 3) การติดตามนโยบายจากผู้กำหนดนโยบาย 4) การติดตามนโยบายจากผู้บริหารเทศบาลนคร 5) ความเพียงพอของงบประมาณในการจัดการน้ำเสีย 6) ความรู้ของข้าราชการในการจัดการน้ำเสีย 7) การได้รับเรื่องร้องเรียนเกี่ยวกับปัญหาน้ำเสีย 8) การมีส่วนร่วมของประชาชนในการแก้ปัญหาน้ำเสีย ผลจากการศึกษาปัจจัยที่มีผลต่อการมีส่วนร่วมปฏิบัติตามนโยบายการจัดการน้ำเสียทั้ง 8 ตัวแปรพบว่า มีเพียงตัวแปรเรื่องความรู้ของข้าราชการในการจัดการน้ำเสีย ตัวแปรเดียวที่มีความสัมพันธ์กับระดับการมีส่วนร่วมในการปฏิบัติตามนโยบายการจัดการน้ำเสียที่นัยสำคัญทางสถิติ 0.05 สำหรับตัวแปรที่เหลือ 7 ตัวแปรจะมีระดับของความสัมพันธ์กับการมีส่วนร่วมในการปฏิบัติ ตามนโยบายการจัดการน้ำเสียแตกต่างกัน

ศรีสุวรรณ เกษมสวัสดิ (2553) ได้ทำการศึกษาเรื่องรูปแบบการมีส่วนร่วมของชุมชนในการจัดการสิ่งแวดล้อมด้านน้ำและขยะ อำเภออัมพวา จังหวัดสมุทรสงคราม ผลการศึกษาพบว่า ระดับการมีส่วนร่วมของชุมชนในการจัดการสิ่งแวดล้อมด้านน้ำและขยะระดับการมีส่วนร่วมในรายด้านอยู่ในระดับปานกลางได้แก่ด้านการวางแผน ด้านการปฏิบัติการ ด้านการประเมินผล ส่วนด้านการได้รับประโยชน์อยู่ในระดับน้อย ดังนั้นระดับการมีส่วนร่วมในการจัดการสิ่งแวดล้อมด้านน้ำและขยะ ในภาพรวมอยู่ในระดับปานกลาง ส่วนปัจจัยที่มีผลต่อการมีส่วนร่วมของชุมชนในการจัดการน้ำและขยะซึ่งประกอบด้วย อายุ ระยะเวลาที่อยู่ในชุมชน การเป็นสมาชิก มีความแตกต่างกันที่นัยสำคัญทางสถิติ 0.05 ในด้านปฏิบัติการ การรับประโยชน์ และด้านการประเมินผล ส่วนด้านการวางแผนไม่มีความแตกต่างกัน สำหรับปัจจัยด้านสถานภาพ ระดับการศึกษา อาชีพ รายได้ มีความแตกต่างกันที่นัยสำคัญทางสถิติ0.05ในด้านด้านปฏิบัติการการรับประโยชน์ ส่วนการประเมินผลและการวางแผนไม่มีความแตกต่างกันสำหรับรูปแบบการมีส่วนร่วมของชุมชนในการจัดการสิ่งแวดล้อมด้านน้ำและขยะมีความสัมพันธ์กับการจัดการสิ่งแวดล้อมด้านน้ำและขยะอย่างมีส่วนร่วมใน4 ประการได้แก่ 1) การมีส่วนร่วมในด้านการวางแผนกำหนดการวางแผนร่วมกัน กำหนดเป้าหมายยุทธศาตร์ การตัดสินใจและการสร้างผู้นำรุ่นใหม่โดยผู้ใหญ่เป็นแบบอย่างที่ดี 2)การมีส่วนร่วมในการปฏิบัติการ เป็นขั้นตอนในการปฏิบัติกิจกรรม และส่งเสริมช่วยเหลือให้ เกิดการปฏิบัติกิจกรรมตามแผน 3) การมีส่วนร่วมในการรับประโยชน์ เป็นการร่วมรับประโยชน์ที่เกิดขึ้นทั้งผลประโยชน์ทางตรงและผลประโยชน์ทางอ้อม 4) การมีส่วนร่วมติดตามประเมินผลและตรวจสอบเป็นการตรวจสอบการดำเนินงานและการสอบถามความคิดเห็น เพื่อให้ทราบถึงปัญหาที่เกิดขึ้นและนำไปปรับปรุงแก้ไขเพื่อการจัดการสิ่งแวดล้อมในชุมชนให้ดียิ่งขึ้นต่อไป ข้อเสนอแนะจากผลการศึกษา เพื่อให้ประชาชนมีระดับการมีส่วนร่วมเพิ่มขึ้นจำเป็นต้องกระตุ้นพฤติกรรมทางด้านจิตสำนึก โดยจัดกิจกรรมเพื่อส่งเสริมการมีส่วนร่วมด้วยจิตอาสาร่วมกัน โดยภาครัฐต้องเปิดโอกาสให้ประชาชนเข้ามามีส่วนร่วมในการร่วมคิดตั้งแต่ริเริ่มโครงการจนกระทั่งเสร็จสิ้น และต้องสร้างวัฒนธรรม การอยู่ร่วมกันอย่างเสมอภาคกัน จะก่อให้เกิดการมีส่วนร่วมอย่างเป็นรูปธรรมมากยิ่งขึ้น

รุ่งทิพย์ บำรุงสุข (2555) ได้ทำการศึกษาเรื่องปัจจัยที่ส่งผลต่อการจัดการสิ่งแวดล้อม : กรณีศึกษาเขตลุ่มน้ำแม่กลอง อำเภอเมือง จังหวัดสมุทรสงคราม การศึกษาครั้งนี้มีวัตถุประสงค์เพื่อศึกษาปัจจัยที่ส่งผลต่อการจัดการสิ่งแวดล้อมในเขตลุ่มน้ำแม่กลอง อำเภอเมือง จังหวดสมุทรสงคราม โดยใช้แบบสอบถามเป็นเครื่องมือในการเก็บข้อมูลกลุ่มตัวอย่างคือ ประชาชนทั่วไปที่อาศัยอยู่ในพื้นที่เขตลุ่มน้ำแม่กลอง อำเภอเมือง จังหวัดสมุทรสงคราม จำนวน 400 คน สถิติที่ใช้ในการวิเคราะห์ข้อมูลได้แก่ ค่าร้อยละ ค่าเฉลี่ย ค่าเบี่ยงเบนมาตรฐาน และทดสอบสมมติฐานด้วยสถิติ Independent Samples t-test, One-way ANOVA และ Least Significant Difference ผลการศึกษาพบว่า ผู้ตอบแบบสอบถามส่วนใหญ่เป็นเพศหญิง มีอายุ 21-30 ปี มีการศึกษาระดับต่ำกว่าปริญญาตรี มีอาชีพค้าขาย/ธุรกิจส่วนตัว มีรายได้ไม่เกิน 10,000 บาท และมีสถานภาพโสด มีความคิดเห็นต่อปัจจัยที่ส่งผลต่อการจัดการสิ่งแวดล้อมโดยภาพรวมอยู่ในระดับมาก และด้านมลภาวะ ด้านจิตสำนึกการจัดการสิ่งแวดล้อม และด้านการใช้ประโยชน์และการดูแลรักษา อยู่ในระดับมาก ในขณะที่ด้านการมีส่วนร่วมอยู่ในระดับปานกลาง ผลต่อการจัดการสิ่งแวดล้อมโดยภาพรวมด้านเศรษฐกิจ ด้านสังคม ด้านวัฒนธรรมและด้านสิ่งแวดล้อมอยู่ในระดับมาก ผลจากการทดสอบสมมติฐานพบว่า อายุ อาชีพ และรายได้ ที่แตกต่างกันมีความคิดเห็น ต่อปัจจัยที่มีผลต่อการจัดการสิ่งแวดล้อมและผลการจัดการสิ่งแวดล้อมแตกต่างกัน ในขณะที่ เพศ ระดับการศึกษาและสถานภาพ มีความคิดเห็นไม่แตกต่างกันที่ระดับนัยสำคัญทางสถิติ 0.05

 จีราภรณ์ ศรีวิไลและนัฐธิดา ควรประเสริฐ (2556) การศึกษาการมีส่วนร่วมของประชาชนในการจัดการคุณภาพน้ำในเขตเทศบาลตำบลสวนหลวง อำเภออัมพวา จังหวัดสมุทรสงคราม มีวัตถุประสงค์เพื่อศึกษาระดับการมีส่วนร่วมของประชาชนในการจัดการคุณภาพน้ำและวิเคราะห์ความสอดคล้องระหว่างระดับการมีส่วนร่วมของประชาชนกับดัชนีคุณภาพน้ำ ซึ่งทำการเก็บรวบรวมข้อมูลกลุ่มตัวอย่างครัวเรือนทั้ง 15 หมู่บ้าน จำนวน 315 ครัวเรือน ผลการวิจัยพบว่า (1)ระดับการมีส่วนร่วมของประชาชนในการจัดการคุณภาพน้ำในภาพรวมอยู่ในระดับน้อยมีค่าเฉลี่ยเท่ากับ2.30 คือ ในด้านการตัดสินใจและการวางแผนมีส่วนร่วมในการจัดการคุณภาพน้ำอยู่ในระดับน้อยมีค่าเฉลี่ยเท่ากับ1.98 ด้านการปฏิบัติมีส่วนร่วมในการจัดการคุณภาพน้ำอยู่ในระดับน้อยมีค่าเฉลี่ยเท่ากับ2.11 ด้านการรับผลประโยชน์มีส่วนร่วมในการจัดการคุณภาพน้ำอยู่ในระดับปานกลางมีค่าเฉลี่ยเท่ากับ3.16 ด้านการประเมินผลมีส่วนร่วมในการจัดการคุณภาพน้ำอยู่ในระดับน้อยมีค่าเฉลี่ยเท่ากับ1.95 (2)ผลการวิเคราะห์ความสอดคล้องระหว่างระดับการมีส่วนร่วมของประชาชนกับดัชนีคุณภาพน้ำ พบว่าหมู่บ้านที่มีความสอดคล้องระหว่างระดับการมีส่วนร่วมของประชาชนกับดัชนีคุณภาพน้ำมีจำนวนทั้งหมด 10 หมู่บ้านจากจำนวนทั้งหมด 15 หมู่บ้าน ประกอบด้วย หมู่ที่ 2 บ้านแหลมสวนหลวง หมู่ที่ 3 บ้านโรงหม้อ หมู่ที่ 5 บ้านคลองชุมปุก หมู่ที่ 6 บ้านปากคลองสวนหลวง หมู่ที่ 8 บ้านวัดคลองคุ้ง 1 หมู่ที่ 11 บ้านคลองประชาชมชื่น 1หมู่ที่ 12 บ้านคลองประชาชมชื่น2 หมู่ที่ 13 บ้านคุ้งจำปี หมู่ที่ 14 บ้านวัดวรภูมิ หมู่ที่ 15 บ้านสามแยกคลองบางลี่ และหมู่บ้านที่ไม่มีความสอดคล้องระหว่างระดับการมีส่วนร่วมของประชาชนกับดัชนีคุณภาพน้ำมีจำนวนทั้งหมด 5 หมู่บ้านจากจำนวนทั้งหมด 15 หมู่บ้าน ประกอบด้วย หมู่ที่ 1 บ้านแหลมสวนหลวง 1 หมู่ที่ 4 บ้านเตาปูน หมู่ที่ 7 บ้านคลองโพงพางล่าง หมู่ที่ 9 บ้านคลองชมพู่ และหมู่ที่ 10 บ้านวัดคลองคุ้ง 2